সমগ্ৰ দেশৰ লগতে অসমতো নিৱনুৱা সমস্যা দিনক দিনে বৃদ্ধি পাইছে। বিশেষকৈ কৰ'না ভাইৰাছৰ ফলত সৃষ্টি হোৱা দেশৰ অৰ্থনৈতিক সংকট আৰু সংস্থাপনহীনতাৰ বাবে বহিঃৰাজ্যত কাম কৰি থকা হাজাৰ হাজাৰ যুৱক-যুৱতী ৰাজ্যলৈ ঘুৰি অহাত এতিয়া নিৱনুৱা সমস্যাই আৰু ভয়াবহ ৰূপ ধাৰণ কৰিছে।
এনে জটিল সময়ত ঢকুৱাখনাৰ সোৱণশিৰি অঞ্চলৰ অৱনৰি মীনপালন সমবায় সমিতিয়ে ১০০জন নিৱনুৱা যুৱক-যুৱতীক সংস্থাপনৰ লক্ষ্যৰে আৰম্ভ কৰিছে সমন্বিত মীনপাম।
এই মীনপামত মাছৰ পোনা উৎপাদন, হাঁহ-কুকুৰা,ছাগলী, গাহৰিকে আদি কৰি পশুপালনৰো আঁচনি গ্ৰহণ কৰিছে। মীন পামখনৰ উপদেষ্টা পদ্মোলোচন দলেই জনোৱামতে-"এই মীন পামৰ জড়িয়তে-৩ হেজাৰ পৰিয়াল প্ৰত্যক্ষভাৱে আৰু ১০ হেজাৰ পৰিয়াল পৰোক্ষভাৱে উপকৃত হ'ব"
অৱনৰি মীন পালন সমবায় সমিতিয়ে এই বৰ্ষত-৩ কুইন্টল মাছৰ পোনা মেলিছে ২০ বিঘা মাটিৰ পুখুৰীত। পোনা মেলা কাৰ্যসূচীৰ শুভাৰম্ভ কৰে মিচিং স্বায়ত্ব শাসিত পৰিষদৰ অধ্যক্ষ- সুনীল কুমাৰ পেগুৱে।
